Og veðrið hefur víðtæk áhrif. Rúta fauk út af í Hrútafirði, vegir eru víða lokaðir og rafmagnslaust var um tíma á Húsavík.
Nokkuð annríki hefur verið hjá björgunarsveitum í morgun vegna óveðursins sem gengur yfir landið. Davíð Már Bjarnason, upplýsingafulltrúi Landsbjargar, býst við að útköllum fjölgi í dag.
Það sem af er morgni hafa björgunarsveitir á norðurhelmingi landsins verið kallaðar út í nokkur foktengd verkefni en það sem við erum að sjá núna undir hádegi er að það er að fjölga töluvert útköllum út af ökumönnum í vandræðum bara víða um land
Á tólfta tímanum fauk rúta út af veginum við Heggstaðanessafleggjara í Hrútafirði.
Það er rúta sem er hálf út af veginum og 37 manns innanborðs. Viðbragðsaðilar eru á leiðinni þangað að meta aðstæður og sjá hvað hægt er að gera. Og vitiði hvort fólkið er slasað? Nei, það hafa ekki borist neinar tilkynningar að mér vitandi um slys á fólki.
Rafmagnslaust var á Húsavík og í nærsveitum í um tíu mínútur á níunda tímanum í morgun vegna óveðursins. Steinunn Þorsteinsdóttir er upplýsingafulltrúi Landsnets.
Það er bara vonskuveður á svæðinu og að öllum líkindum er þetta bara samsláttur á línum sem gerir það að verkum að þessar línur fara út
Steinunn segir að fyrirtækið sé vel undirbúið fyrir daginn og hafi til að mynda fundað með Rarik, veðurfræðingum og almannavörnum.
Við tókum líka þá ákvörðun í morgun í öryggisskyni að taka út Breiðadalslínu 1 og keyrum sem sagt núna vestanverða Vestfirði á varaafli en það er bara öryggisráðstöfun.
Aftakaveður er á norðvestanverðu landinu þar sem appelsínugul veðurviðvörun er í gildi. Rúta fauk út af í Hrútafirði, vegir eru víða lokaðir og rafmagnslaust var um tíma á Húsavík. Foráttuhvasst verður vestanlands í dag, en illviðrið ætti að ganga niður þegar líður á kvöldið.